“พลังงาน” จับมือ 6 ค่ายน้ำมัน ออกโปรโมชั่นตรวจเช็คสภาพรถยนต์ ลดปัญหาฝุ่น PM 2.5
“กระทรวงพลังงาน” จับมือ 6 ค่ายน้ำมัน ประกาศเจตนารมณ์ช่วยลดปัญหาฝุ่น PM 2.5 เกินมาตรฐาน ออกโปรโมชั่นตรวจเช็คสภาพรถยนต์ ตั้งแต่วันนี้-29 ก.พ.63
“กระทรวงพลังงาน” จับมือ 6 ค่ายน้ำมัน ประกาศเจตนารมณ์ช่วยลดปัญหาฝุ่น PM 2.5 เกินมาตรฐาน ออกโปรโมชั่นตรวจเช็คสภาพรถยนต์ ตั้งแต่วันนี้-29 ก.พ.63
3 ก.พ. 2563

นางสาวนันธิกา ทังสุพานิช อธิบดีกรมธุรกิจพลังงาน (ธพ.) เปิดเผยว่า กรมธุรกิจพลังงาน ร่วมกับผู้ค้าน้ำมัน 6 ราย ได้แก่ บริษัท ปตท.น้ำมันและการค้าปลีก จำกัด(มหาชน) หรือ OR , บริษัท บางจาก คอร์ปอเรชั่น จำกัด(มหาชน) หรือ BCP , บริษัท เอสโซ่ (ประเทศไทย) จำกัด(มหาชน) หรือ ESSO , บริษัท พีทีจี เอ็นเนอยี จำกัด(มหาชน) หรือ PTG , บริษัท เชลล์แห่งประเทศไทย จำกัด และ บริษัท เชฟรอน (ไทย) จำกัด ในนามคาลเท็กซ์ ประกาศเจตนารมณ์ช่วยกันลดปริมาณฝุ่นขนาดเล็ก PM 2.5 โดยการจัดโปรโมชั่นพิเศษมอบส่วนลดให้กับประชาชน สำหรับตรวจเช็คสภาพรถยนต์ เริ่มตั้งแต่วันนี้ จนถึงวันที่ 29 ก.พ.63
ทั้งนี้ ผู้ค้าน้ำมันที่เข้าร่วมโครงการ จะให้ส่วนลดในการเปลี่ยนถ่ายน้ำมันเครื่องดีเซล โดยมีส่วนลดสูงสุดถึง 50%  รวมทั้งมีโปรโมชั่นอื่นๆด้วย เช่น การบริการตรวจเช็คสภาพรถยนต์ ส่วนลดไส้กรองน้ำมันเครื่อง กรองอากาศ  กรองแอร์ โดยเห็นว่าการเปลี่ยนน้ำมันเครื่องจะช่วยให้เครื่องยนต์สะอาดขึ้น เป็นส่วนหนึ่งที่ช่วยลดฝุ่นได้ ซึ่งเบื้องต้นค่ายน้ำมันต่างๆจะออกโปรโมชั่นที่แตกต่างกันไป
“ปัญหา PM 2.5 ที่เกิดจากระบบการเผาไหม้ของเครื่องยนต์ดีเซลที่ไม่สมบูรณ์โดยเฉพาะรถรุ่นเก่า ส่งผลกระทบต่อสุขภาพของประชาชน ทางกรมฯได้ขอความร่วมมือผู้ค้าน้ำมันจัดโปรโมชั่นสำหรับการเปลี่ยนถ่ายน้ำมันเครื่อง ไส้กรองน้ำมันเครื่อง เพื่อช่วยลดปัญหาควันดำที่เป็นสาเหตุสำคัญของ PM 2.5” นางสาวนันธิกา กล่าว
นอกจากนี้ กระทรวงพลังงานยังส่งเสริมการใช้น้ำมันดีเซล B10 เนื่องจากผลการทดลองพบว่าดีเซล B10 สามารถลดปริมาณฝุ่น PM 2.5 ได้ประมาณ 13%
อย่างไรก็ตาม ยอมรับว่ากระทรวงพลังงานไม่สามารถเร่งโรงกลั่นน้ำมันให้ผลิตน้ำมันในเกรดมาตรฐานยุโรป 5 (Euro 5) ให้เร็วขึ้นได้ จากเดิมกำหนดให้ทุกโรงกลั่นต้องผลิตน้ำมันมาตรฐาน Euro 5 ภายในปี 67 เนื่องจากการปรับเปลี่ยนโรงกลั่นต้องใช้เงินลงทุนสูง และโรงกลั่นได้เร่งปรับปรุงโรงกลั่นอย่างเต็มที่แล้ว ซึ่งน้ำมันมาตรฐาน Euro 5 จะช่วยลดปริมาณฝุ่นละอองขนาดเล็กได้